[{"text_idx": "#000004", "text": "Kontua larria da Espainiarentzat, Estrasburgok baliogabetu duen epaiketa horren ondorioz, bost pertsonek sei urteko kartzela zigorra irentsi behar izan dutelako. Beraz, Espainiak neurriren bat hartu beharko luke kalte juridiko hura konponbidean jartzeko: epaiketa ezin da errepikatu, epaituek dagoeneko zigorra beteta dutelako, baina Otegi eta Rafa Diezen inhabilitazio zigorra bai utzi dezake bertan behera. Horrez gain, epaiak Estatuaren biktima bihurtu ditu Bateraguneko bostak. Herritarrak kalte bat egiten duenean kalteordainak egin behar izaten baditu, ez ote du arrazoi handiagoz gauza bera egin behar Estatuak kaltea berea denean? Nola ordaintzen da dirutan bost lagun sei urtez espetxean izatea?"}, {"text_idx": "#000005", "text": "Baina Bateraguneko auzian, Estatuak ez zituen bakarrik Batasunako bost buruzagi zigortu, horrekin batera interpretazio oso gaizto eta interesatua egin zuen sasoi hartan Ezker Abertzaleak aurrera eraman nahi zuen bake prozesuan. Euskal gizartearen gehiengo oso zabalak badaki Bateragunekoak eta beste batzuk giltzarri izan zirela ETAk armak uzteko prozesuan, baina Estatuak erabakia zuen bake prozesua bere indar guztiz oztopatuko zuela, eta estrategia horretan sartzen zen Bateragunekoak espetxeratzea. Bestelako oztopoak ziren atxiloketekin eta ezker abertzaleko erakundeen kriminalizazioarekin jarraitzea, presoen esparruan egoera gogortzea edo, besteak beste, ETAren armagabetzea oztopatzea."}]